Gandia reforça la protecció dels espais naturals amb el Programa d'Ocupació Agrícola 2025
27 juny 2025

## Gandia reforça la protecció dels espais naturals amb el Programa d'Ocupació Agrícola 202527 juny 2025Última actualització: 27 juny 2025

![](../gestion/img/1f4240d72fba65f6e410e30652991db9214ca5d3ac94e7eee8541ddb8e6c9749.jpg)  
  

Un any més, l’Ajuntament de Gandia ha posat en marxa una nova edició del Programa d’Ocupació per pal·liar l’estacionament de l’activitat agrària, una iniciativa finançada pel Servei Públic d'Ocupació Estatal (SEPE) i cofinançada pel consistori, que donarà feina a 25 persones durant els mesos d’estiu per dur a terme treballs de manteniment i conservació en diversos espais naturals del municipi.

La primera tinenta d’Alcaldia i regidora de Medi Ambient, Sostenibilitat i Emergència climàtica, **Alícia Izquierdo**, i el regidor de Govern interior i Recursos Humans, **Adrián Vila**, els han donat la benvinguda aquest matí al Jardí de la Casa de la Marquesa.

«Un any més, tornem a iniciar aquest projecte conjunt entre els departaments de Recursos Humans i Medi Ambient, conegut com l’atur agrícola. Aquestes persones, que al llarg de l’any estan donades d’alta en l’activitat agrícola, ara, a l’estiu, les emprem a través de les administracions públiques per fer tasques de manteniment i neteja dels espais naturals”.

Izquierdo ha subratllat la importància d’aquest treball, tot remarcant que “és una tasca molt important per a mantenir i posar a punt les infraestructures verdes de la ciutat, encara que sovint siga invisible i molt dura, perquè es realitza en plena època de calor i en entorns naturals. Enguany, allarguem el programa fins al 24 de setembre i confiem que es note molt la seua feina”.

Per la seua banda, Vila ha remarcat el treball de coordinació tècnica dels departaments implicats: “Agraïm al Departament de Medi Ambient i també al de Personal per la seua gestió durant les últimes setmanes. Aquest pla d’ocupació, que s’ha repetit els darrers estius, permet donar resposta a la situació del mercat laboral agrícola i, alhora, reforçar els nostres equips de manteniment en espais naturals”.

Vila ha destacat també la dimensió climàtica del projecte: “És una acció que també contribueix a mitigar els efectes de la calor i a preparar la ciutat per als desafiaments ambientals de l’estiu”.

El programa, amb una durada de tres mesos (del 25 de juny al 24 de setembre), té una inversió total de 203.387,28 €, dels quals 198.496,17 € provenen del SEPE i 4.891,11 € de l’Ajuntament. El personal contractat es distribuirà entre 4 enginyers/es, 2 capatassos i 19 peons, que actuaran en sis àrees del municipi, incloent-hi els Ullals de la Perla i de l’Estany, el Riu Serpis, el Paratge Parpalló-Borrell, la Marjal de Gandia, els camins rurals i altres zones com l’Auir o la Banyosa.

[Twittear](https://twitter.com/share)